**PlayStation 5** on Sonyn valmistama yhdeksännen sukupolven pelikonsoli, joka julkaistiin 19. marraskuuta 2020 Euroopassa. Muualla konsoli on julkaistu 12. marraskuuta 2020. Konsolia myydään kahtena eri versiona, joista edullisempi ei sisällä lainkaan levyasemaa, vaan pelit on ladattava digitaalisesti.

Historia
--------

### Kehitys

Sony paljasti huhtikuussa 2019 PlayStation 4:n seuraajan laitetietoja ja myöhemmin ilmoitti konsolin viralliseksi nimeksi PlayStation 5. Pääarkkitehti Mark Cerny kertoi, että PlayStation VR -virtuaalitodellisuuslasit ovat yhteensopivat tulevan laitteen kanssa. Konsolissa on SSD-tekniikkaan perustuva massamuisti ja se tukee 8K-resoluutiota sekä kolmiulotteista audiota. Konsoli on taaksepäin yhteensopiva PlayStation 4:n kanssa ja tukee vielä fyysistä mediaa: laite ei ole pelkästään digitaaliseen lataukseen perustuva. PlayStation 5 tukee 100 gigatavun optista levyä ja 4K Blu-ray -muotoa.

Ennen konsolin julkaisua Sony ilmoitti, ettei konsolia myydä Japanissa kaupoissa eikä julkaisutapahtumia järjestetä COVID-19-pandemian johdosta. Sonyn ilmoituksen mukaan tarkoitus oli suojella asiakkaita, jälleenmyyjiä ja henkilökuntaa kun konsoli julkaistiin Japanissa 12. marraskuuta 2020. Myös Suomessa konsolia myytiin vain verkkokaupassa.

Ensimmäinen päivitys laitteistoon tuli elokuussa 2021, kun Sony toi markkinoille sarjanumerolla CFI-1100 tunnettavan version, jossa on alkuperäistä CFI-1000-mallia pienempi jäähdytinelementti. Se on painoltaan 300 grammaa alkuperäismallia kevyempi.

Elokuussa 2022 alkoi CFI-1202A- (levyasemallinen versio) ja CFI-1202B-mallien (digitaalinen versio) toimitus, jotka ovat edelleen kevyempiä versioita. Uusi levyasemallinen PlayStation 5 on 300 grammaa aiempaa CFI-1100-mallia kevyempi ja digitaalinen versio puolestaan 200 grammaa kevyempi. Uusi levyasemallinen konsoli on siten yhtä kevyt kuin alkuperäisen mallinen digitaalinen versio.

Tekniset tiedot
---------------

PlayStation 5 emolevy
Konsolissa on 16 gigatavua GDDR6 RAM-muistia. Grafiikkaprosessorin uudet ominaisuudet, kuten säteenseurantatuki ovat valinnaisia ja konsoli tukee taaksepäin yhteensopivuusmoodia PlayStation 4 Pron ja PlayStation 4:n kanssa. Grafiikkaprosessori perustuu muokattuun AMD:n RDNA2-arkkitehtuuriin. Kahdeksanytiminen suoritin käyttää AMD:n Zen 2 -arkkitehtuuria. Suorittimen ja grafiikkaprosessorin kellotaajuus voi vaihtua käytön aikana: suorituskyky pysyy samana, mutta AMD:n SmartShift-tekniikka voi siirtää käyttämätöntä virtaa suorittimelta grafiikkaprosessorille. Tämä eroaa älypuhelimissa käytetystä tekniikasta, joissa suorituskyky laskee lämpötilarajan mukaan.

Konsolissa on Tempest Engine -nimellä tunnettu erikoissuoritin äänenkäsittelyyn. Äänisuorittimen suorituskyky vastaa useita tavallisia suoritinytimiä yhdessä. Kolmiulotteisen äänen tuki käyttää matemaattista HRTF-mallia, joita tulee eri vaihtoehtoja, joista käyttäjät voivat valita mieleisensä.

Konsolin IO-ohjain tukee laitteistotasolla pakatun tiedon purkamista zlib- ja RAD Game Toolsin kehittämälle Kraken-muodolle. IO-ohjaimen kyky purkaa pakattua tietoa vastaa useita ytimiä tavallisella suorittimella.

### Massamuisti

Konsolissa on 825 gigatavun SSD-levy, jonka lisäksi tallennuskapasiteettia on mahdollista laajentaa ulkoisella kiintolevyllä ja tietyillä yhteensopivilla M.2 SSD-levyillä. M.2-kortin on tuettava PCI Express 4.0 -standardia ja sovittava sille varattuun tilaan.

Konsolin oma SSD-levy käyttää omaa erikoismallia flash-muistin ohjaimessa, jossa on 12-kanavainen liityntä. Valittu 825 gigatavun kapasiteetti on valittu optimaalisena 12-kanavaiselle liitynnälle.

### Taaksepäin yhteensopivuus

Konsolin pääarkkitehdin Mark Cernyn mukaan konsolilla voi pelata julkaisuhetkellä "lähes kaikkia" sadasta eniten pelatusta PlayStation 4 -pelistä. Yhteensopivuuden varmistaminen vaatii pelien tarkistamista yksitellen. Joidenkin pelien ohjelmakoodi ei tue nostettua kellotaajuutta. Sonyn tavoitteena on, että valtaosa PlayStation 4:lle julkaistuista peleistä on pelattavissa PlayStation 5:llä. Tietyt PlayStation 4 -pelit voivat hyödyntää "tehostettua" moodia PlayStation 5:llä. Yhteensopivat pelit suoritetaan korkeammalla kellotaajuudella. Joillekin peleille, kuten *Fortnite*, julkaistaan erikseen PlayStation 5 -versio. Toimitusjohtaja Jim Ryanin mukaan "99 prosenttia" PlayStation 4 -peleistä on yhteensopivia PlayStation 5:n kanssa.

### Liitännät

Konsolin esittelyssä paljastettiin laitteessa olevan USB tyyppi-A- ja tyyppi-C-liitännät edessä sekä kaksi tyyppi-A-liitäntää takana, jotka tukevat 10 gigabittiä sekunnissa (Gbps) siirtonopeudessa. Laitteen takana on lähiverkkoliitin sekä HDMI 2.1 -liitin. Konsolissa on myös tuki langattomalle lähiverkolle (WiFi) sekä Bluetooth-yhteys.

### Ohjain

*Pääartikkeli: DualSense*DualSense-ohjain.
PlayStation 5:n ohjaimesta käytetään nimeä DualSense, joka eroaa aiemmasta PlayStation 4:n DualShock 4 -ohjaimesta useilla tavoilla. Ohjain hyödyntää tuntoaistille annettavaa palautetta haptisella teknologialla. Ohjaimen palaute L2- ja R2-näppäimissä muuttuu antaen erilaisen vasteen pelitilanteen mukaan. Ohjaimessa on ladattava akku, USB-C-portti ja sisäänrakennettu mikrofoni. Aikaisempi "jaa"-nappi (*share*) on korvattu "luo"-napilla (*create*).

Sony on kertonut, että haptisen palautteen ja mukautuvan vastuksen voi kytkeä pois osana saavutettavuusasetuksia. Ohjaimen näppäimien asetuksia voi myös muuttaa.

Japanissa ohjaimen risti- ja ympyrä-painikkeiden toiminnot ovat vaihdettu toisinpäin, mutta sen voi halutessaan muuttaa ohjaimen toimintojen asetuksista. Taustalla on alkuperäisen PlayStationin suunnittelijan Teiyu Goton mukaan se, että Japanissa ympyrä tarkoittaa "kyllä" ja risti puolestaan "ei". Pelaajat Japanissa olivat tyytymättömiä Sonyn päätökseen välttää eri ohjainasetuksia eri maissa, jonka tavoitteena oli vähentää kehittäjien kuormitusta.

### Saavutettavuusasetukset

Saavutettavuusasetukset sisältävät sanelun puheesta tekstiksi ja näytönlukuominaisuuden heikkonäköisille. Heikkokuuloiset voivat lähettää viestin tekstinä, joka luetaan ääneen vastaanottajille. Lisäksi ominaisuuksiin kuuluu värikorjaus ja tekstitys (*closed caption*).

Mallivaihtoehdot
----------------

Konsolista tuli myyntiin kaksi mallia, joista Digital Edition -mallissa ei ole mukana optisen levyn asemaa. Syyskuussa 2020 kerrottiin hinnat molemmille versioille: optisen levyn asemalla varustettu versio tulee maksamaan 499 dollaria ja digitaalinen versio 399 dollaria. Malleissa ei ole muita eroja ja ne ovat suorituskyvyltään samat.

Lokakuussa 2023 ilmoitettiin, että saman vuoden marraskuussa tulevat myyntiin "Slim"-mallit, jotka ovat myös saatavilla optisen levyn asemalla tai ilman. Lisäksi myyntiin tulee jälkikäteen asennettava asema laitteisiin, joissa ei ollut asemaa ostohetkellä. Uudet mallit ovat ulkoisesti hieman pienikokoisempia kuin aiemmat mallit. Laitteiden hinnat pysyvät samoina kuin aiempien mallien. Aiempien mallien valmistus loppuu. Slim-mallin oheislaitteena saatava optisen levyn asema vaatii internet-yhteyden asennusvaiheessa.

Oheislaitteet
-------------

Konsolille tulevia oheislaitteita ovat langattomat kuulokkeet, kamera, kaukosäädin ja lataustelakka DualSense-ohjaimelle.

Vastaanotto
-----------

Ohjain on saanut kehuja *The Verge* -sivustolta. Käynnissä ollessa konsoli on hiljainen ja konsolin suuri jäähdytinelementti toimii: lähellä konsolia tuulettimen voi kuulla, mutta toimiston tai makuuhuoneen oloissa ääni häviää taustaäänien joukkoon. Käynnissä konsolin kyljen lämpötila on 30 asteen yläpuolella. Virrankäyttö on noin 60–70 wattia käyttöliittymässä ja nousee 200 wattiin pelaamisen aikana. Lepomoodissa konsoli vie vain 1,5 wattia.

Myynti
------

Sonyn ilmoituksen mukaan konsoli on myynyt 4,5 miljoonaa kappaletta 31. joulukuuta 2020 mennessä. Myyntiä on rajoittanut konsolin saatavuus: kysyntä on ollut suurempaa kuin saatavilla olevien konsolien määrä. Konsolia on myyty hinnoittelulla, jossa myyntihinta on alempi kuin konsolin valmistuskustannukset. Voitollista tuottoa on tullut ohjelmistomyynnistä ja digitaalisista palveluista, kuten PlayStation Plus. 31. maaliskuuta 2021 mennessä konsolia oli myyty 7,8 miljoonaa kappaletta, eli myynti oli nopeampaa kuin edellisillä konsoleilla. Heinäkuussa 2021 Sony kertoi konsolin myyneen kymmenen miljoonaa kappaletta ja olevan nopeiten myyvä konsoli Sonyn historiassa. Konsoli myy vallitsevasta komponenttipulasta huolimatta enemmän yksiköitä päivässä kuin aiemmat Sonyn konsolit ja on saavuttanut kymmenen miljoonan myynnin nopeammin kuin Sonyn aiemmat konsolit. Lokakuussa 2021 konsolia oli myyty maailmalla yhteensä 13,4 miljoonaa kappaletta. Kesäkuuhun 2022 mennessä konsolin myynti saavutti 20 miljoonaa kappaletta. Syyskuun 2022 loppuun mennessä konsolia oli myyty 25 miljoonaa kappaletta. Sony ilmoitti tammikuussa 2023, että konsoli on myynyt 30 miljoonaa kappaletta ja joulukuussa 2022 oli suurin myyntimäärä konsolin myynnissä. Heinäkuuhun 2023 mennessä konsoli oli myynyt 40 miljoonaa kappaletta. Joulukuuhun 2023 mennessä konsoli on myynyt 50 miljoonaa kappaletta.

Lähteet
-------

1. 1 2  PlayStation 5 launches Nov. 12 for $499.99 *Polygon*. Viitattu 2.1.2021. (englanniksi)
2. ↑  PlayStation 5 launces in Indonesia on 22nd January 2021 PlayStation. Viitattu 2.1.2021. (englanniksi)
3. ↑  Sony to launch PlayStation 5 in India in February *Reuters*. Viitattu 2.1.2021. (englanniksi)
4. ↑  Sherif Saed Contributor: PS5 is officially launching in China in Q2 *VG247*.  8.2.2021. Viitattu 29.7.2023. (englanniksi)
5. ↑  New look for PS5 console this holiday season *PlayStation.Blog*.  10.10.2023. Viitattu 26.11.2023. (englanniksi)
6. 1 2 3  Rubin, Peter: Exclusive: What to Expect From Sony’s Next-Gen PlayStation *Wired*.  16.4.2019. Viitattu 22.4.2019. (englanniksi)
7. ↑  Will Georgiadis & Tom Bruce: PS5 release date rumours: Sony confirms cross-generational online play  24.5.2019. Expert Reviews. Viitattu 25.5.2019. (englanniksi)
8. 1 2 3  Peter Rubin: Exclusive: A Deeper Look at the PlayStation 5  8.10.2019. Wired. Viitattu 10.10.2019. (englanniksi)
9. 1 2  PlayStation 5 event: $499 with a disc drive, $399 without, on Nov. 12 *arstechnica.com*.  16.9.2020. Viitattu 16.9.2020. (englanniksi)
10. 1 2  PlayStation 5: everything you need to know about Sony’s newest consoles *The Verge*.  12.11.2020. Viitattu 13.11.2020. (englanniksi)
11. 1 2  Sony finally reveals PlayStation 5 hardware – and a discless "Digital Edition" *Ars Technica*.  12.6.2020. Viitattu 12.6.2020. (englanniksi)
12. ↑  Axon, Samuel: Sony confirms the PlayStation 5 is coming in 2020, reveals new hardware details *Ars Technica*.  10.8.2019. Viitattu 10.10.2019. (englanniksi)
13. ↑  Yin-Poole, Wesley: Sony won’t sell PS5 in shops in Japan due to coronavirus *Eurogamer*.  5.11.2020. Viitattu 7.11.2020. (englanniksi)
14. ↑  Playstation 5 -konsolia myytiin netissä jo tuplahintaan, kun verkkokaupat kaatuivat ja tilaukset jäivät saamatta *Yle Uutiset*.  19.11.2020. Viitattu 23.11.2020.
15. ↑  The verdict is in: watch the new PS5’s heatsink put to the test *The Verge*.  16.9.2021. Viitattu 30.11.2022. (englanniksi)
16. ↑  Sony’s new PS5 model weighs less because it has a smaller heatsink *The Verge*.  29.8.2021. Viitattu 30.11.2022. (englanniksi)
17. ↑  The New PS5 Model Has Arrived In Australia First Again And Here’s The First Details *Press Start*.  29.8.2022. Viitattu 30.11.2022. (englanniksi)
18. 1 2 3 4 5 6  Inside PlayStation 5: the specs and the tech that deliver Sony’s next-gen vision *Eurogamer*.  29.3.2020. Viitattu 13.6.2020. (englanniksi)
19. 1 2 3 4  Sinclair, Brendan: Sony lays out more PS5 details  18.3.2020. GamesIndustry.biz. Viitattu 19.3.2020. (englanniksi)
20. 1 2 3  Orland, Kyle: Sony details PS5’s fast SSD, variable clock rates, 3D audio tech *Ars Technica*.  18.3.2020. Viitattu 25.3.2020. (englanniksi)
21. ↑  Dean Takahashi: PlayStation 5: Mark Cerny explains Tempest Engine for 3D audio *venturebeat.com*.  18.3.2020. Viitattu 1.7.2020. (englanniksi)
22. ↑  PlayStation 5 backwards compatible with "almost all" top PS4 games at launch *Eurogamer*.  18.3.2020. Viitattu 13.6.2020. (englanniksi)
23. 1 2 3  PS5 backwards compatibility explained: How PS4 games will be backwards compatible with PlayStation 5 *Eurogamer*.  12.6.2020. Viitattu 13.6.2020. (englanniksi)
24. ↑  Susana Polo: PS5 works with ‘99 percent’ of PS4 games Sony has tested, PlayStation CEO says *Polygon*.  18.9.2020. Viitattu 20.9.2020. (englanniksi)
25. ↑  PlayStation 5 teardown: how Sony balanced build cost with performance *Eurogamer*.  14.10.2020. Viitattu 20.10.2020. (englanniksi)
26. ↑  PS5 Controller: The PlayStation 5 DualSense Brings Big Design Changes *GameSpot*.  20.4.2020. Viitattu 12.6.2020. (englanniksi)
27. 1 2  Yin-Poole, Wesley: You can turn off the PS5 DualSense haptic feedback and adaptive triggers *Eurogamer*.  30.10.2020. Viitattu 30.10.2020. (englanniksi)
28. ↑  Ashcraft, Brian: The PlayStation 5 Reminds Players That Japan’s Buttons Have Changed *Kotaku*.  12.11.2020. Viitattu 13.11.2020. (englanniksi)
29. ↑  Smith, Ryan: Sony Announces PS5 Pricing: $499 For Regular Console, $399 For Digital Edition *AnandTech*.  16.9.2020. Viitattu 19.9.2020. (englanniksi)
30. ↑  Brendan Sinclair: Redesigned PS5 arrives next month *gamesindustry.biz*.  10.10.2023. Viitattu 10.10.2023. (englanniksi)
31. ↑  Tom Phillips: PlayStation 5 Slim disc drive seems to require internet connection to install *eurogamer.net*.  25.10.2023. Viitattu 26.10.2023. (englanniksi)
32. ↑  The PS5 is getting a camera, charging dock, headphones, and media remote accessories *The Verge*.  11.6.2020. Viitattu 12.6.2020. (englanniksi)
33. ↑  Leadbetter, Richard: PlayStation 5 review: welcome to the next generation *Eurogamer*.  7.11.2020. Viitattu 16.1.2021. (englanniksi)
34. ↑  The PlayStation 5 Is Starting to Look Like the Revolution It Promised *Wired*.  12.5.2021. Viitattu 13.5.2021. (englanniksi)
35. ↑  Orland, Kyle: Putting the PS5’s 10 million sales in context *Ars Technica*.  29.7.2021. Viitattu 2.9.2021. (englanniksi)
36. ↑  Nightingale, Ed: Sony has now sold 13.4m PlayStation 5 consoles worldwide *Eurogamer*.  28.10.2021. Viitattu 29.10.2021. (englanniksi)
37. ↑  Dring, Christopher: PlayStation 5 sales reach 20 million worldwide  3.6.2022. GamesIndustry.biz. Viitattu 5.6.2022. (englanniksi)
38. ↑  Romano, Sal: PS5 shipments top 25 million *Gematsu*.  1.11.2022. Viitattu 2.11.2022. (englanniksi)
39. ↑  Sal Romano: PS5 sales top 30 million *gematsu.com*.  4.1.2023. Viitattu 8.1.2023. (englanniksi)
40. ↑  Tom Warren: Sony’s first PS5 sale brings steep price drops to the UK, Germany, India, and beyond *The Verge*.  28.7.2023. Viitattu 29.7.2023. (englanniksi)
41. ↑  Tom Phillips: PlayStation 5 hits 50m consoles sold *eurogamer.net*.  20.12.2023. Viitattu 20.12.2023. (englanniksi)

Aiheesta muualla
----------------

* Viralliset verkkosivut

Yhdeksännen sukupolven pelikonsolit

* PlayStation 5
* Xbox Series X ja Series S